РЕПУБЛИКА СРБИЈА

НАРОДНА СКУПШТИНА

Одбор за уставна питања и законодавство

04 број 011-2356/21-2

22. септембар 2022. године

Б е о г р а д

УСТАВНОМ СУДУ РЕПУБЛИКЕ СРБИЈЕ

 *БЕОГРАД*

Булевар Краља Александра 15

 Одбор за уставна питања и законодавство Народне скупштине Републике Србије, на седници одржаној 22. септембра 2022. године, поводом поднетих иницијатива за покретање поступка за оцену уставности одредбе члана 69. став 3. Закона о изменама и допунама Закона о планирању и изградњи („Службени гласник РС”, број 83/18), одлучио је да достави Уставном суду следећи

ОДГОВОР

 Инвестиционо предузеће „Беобест” д.о.о, ПИБ: 102266491 Матични број: 07880553, Београд, ул. Светозара Радојчића бр. 82А, чији је законски заступник Јелена Топаловић Николић, из Београда, ул. Цветанова ћуприја бр. 93 А., поднело је Уставном суду Републике Србије иницијативу за оцену уставности одредбе члана 69. став 3. Закона о изменама и допунама Закона о планирању и изградњи („Службени гласник РС”, број 83/18). У иницијативи је подносилац као разлог за оцену уставности истакао: „Члан 69. став 3. Закона о изменама и допунама Закона о планирању и изградњи („Службени гласник РС”, број 83/18), није у сагласности са Уставом Републике Србије с обзиром да је истим утврђено да ретроактивно престаје да важи коначан појединачни акт, да су оспорене одредбе закона супротне одредбама члана 197. Устава Републике Србије, те да су овим одредбама повређена и права иницијатора, загарантована одредбама члана 3, 58. и 84. Устава Републике Србије”.

 С тим у вези указујемо на следеће:

 Одредбaмa члана 69. Закона о изменама и допунама Закона о планирању и изградњи („Службени гласник РС”, број 83/18), прописано је:

 „У члану 140. став 1. мења се и гласи:

 Грађевинска дозвола престаје да важи ако се не изврши пријава радова у року од три године од дана правоснажности решења којим је издата грађевинска дозвола.

 Став 4. мења се и гласи:

 На захтев инвеститора, надлежни орган може донети решење којим се одобрава да правоснажна грађевинска дозвола остаје на правној снази две године после рока прописаног ставом 3. овог члана, ако се у поступку покренутом у року из става 3. овог члана утврди да је објекат завршен у конструктивном смислу на основу записника надлежног грађевинског инспектора.

 После става 6. додаје се став 7. који гласи:

 Одредбе ст. 3, 4, 5. и 6. овог члана односе се и на решења о грађевинској дозволи, односно решење о одобрењу за изградњу која су издата у складу са раније важећим законима којима је уређивана изградња објеката пре 11. септембра 2009. године. Рок за прибављање употребне дозволе за ове објекте је две године од дана ступања на снагу овог закона.”

 Чланом 3. Устава Републике Србије, прописано је:

 „Владавина права је основна претпоставка Устава и почива на неотуђивим људским правима. Владавина права се остварује слободним и непосредним изборима, уставним јемствима људских и мањинских права, поделом власти, независном судском влашћу и повиновањем власти Уставу и закону.”

 Чланом 58. Устава Републике Србије, прописано је:

 „Јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. Законом се може ограничити начин коришћења имовине. Одузимање или ограничење имовине ради наплате пореза и других дажбина или казни, дозвољено је само у складу са законом.”

 Чланом 84. Устава Републике Србије, прописано је: „Сви имају једнак правни положај на тржишту. Забрањени су акти којима се, супротно закону, ограничава слободна конкуренција, стварањем или злоупотребом монополског или доминантног положаја. Права стечена улагањем капитала на основу закона, не могу законом бити умањена. Страна лица изједначена су на тржишту са домаћим.”

 Чланом 197. Устава Републике Србије прописано је:

 „Закони и сви други општи акти не могу имати повратно дејство. Изузетно, само поједине одредбе закона могу имати повратно дејство, ако то налаже општи интерес утврђен при доношењу закона. Одредба кривичног закона може имати повратно дејство само ако је блажа за учиниоца кривичног дела.”

 Одредбом члана 69. став 3. Закона о изменама и допунама Закона о планирању и изградњи („Службени гласник РС”, број 83/18), изједначена су у правима и обавезама лица којима је грађевинска дозвола, односно одобрење за извођење радова издато пре 11. септембра 2009. године, са лицима која граде објекте односно изводе радове по основу грађевинске дозволе, односно одобрења за извођење радова издатих у складу са законима који су ступили на снагу након 11. септембра 2009. године.

 Поред наведеног, указујемо да је одредбом члана 69. став 3. Закона о изменама и допунама Закона о планирању и изградњи („Службени гласник РС”, број 83/18), остварен општи интерес с обзиром на то да се применом ове одредбе решавају проблеми градилишта на целој територији Републике Србије на којима се годинама не изводе радови и где протеком времена долази до пропадања делимично изграђених објеката који представљају опасност по безбедност и живот грађана.

 Из наведеног произлази да одредба члана 69. став 3. Закона о изменама и допунама Закона о планирању и изградњи („Службени гласник РС”, број 83/18), није у супротности са цитираним одредбама Устава Републике Србије којима се остварује општи интерес, владавина права, јемчи право уживања својине и једнак положај на тржишту.

 Имајући у виду напред наведено, Одбор је мишљења да је поднета иницијатива неоснована.

 ПРЕДСЕДНИК

 Јелена Жарић Ковачевић